તેમની સાથે શેરીનાં કૂતરાં પણ હરીફાઈ આપતા હોય તેમ દોડે છે. મુખ્ય રસ્તા પર ત્રણેક કિલોમીટરનું અંતર કાપીને ટોળું પાછું વળે ત્યાં ગામના નિવૃત્ત આર્મીમેનો કિશોરટોળકીની રાહ જોતા ઊભા છે. હાથમાં રહેલી સ્ટોપવૉચ પરનો સમય બતાવી ફરીથી કડકાઈ સાથે કેટલાક કિશોરોને ફરીથી દોડાવવામાં આવે છે. અંતે બધા કિશોરો નિશ્ચિત સમય મર્યાદામાં દોડનો રાઉન્ડ પૂરો કરે ત્યારે જ તેમને શાંતિથી શ્વાસ લેવા દેવામાં આવે છે. દરરોજની આ પ્રેક્ટિસ અંતે રંગ લાવે છે અને થોડાક જ મહિનાઓમાં એ કિશોરોના હાથમાં દેશની આર્મીમાં જોડાવાનો આમંત્રણપત્ર અને દિલમાં પોતાના ગામનો વારસો જાળવી રાખ્યાનો અનેરો હરખ હોય છે.